《宿清晖》
宋代·陈藻

禅家自古分人境，心地明时境始明。
榕樾交阴墙内外，卉花散采路纵横。
筑台勾引江山入，凿沼因缘萍藕清。
好是炎天亭上宿，便为净土国中生。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。